
Hva mener vi med sfære-begrepet i økonomisk antropologi? Gi etnografiske eksempler på hvordan begrepet har vært brukt.

Innledning:
I den følgende oppgaven skal jeg prøve å gjøre best mulig rede for hva vi mener med sfære- begrepet i økonomisk antropologi, hva det  kan forklare noe om og hvorfor man bruker det.  For å få en best mulig forståelse av dette begrepet ser jeg det nødvendig å sette det inn i den videre konteksten av økonomi, slik man forstår økonomi innen antropologi som fag. Dette fordi det ikke er implisitt hvilke egenskaper man kan tillegge termen økonomi i studiet av samfunn som ikke har den samme kapitalistiske markedslogikken som vårt eget. 

For å få en mest mulig nyansert forståelse av sfære-begrepet blir det derfor nødvendig å se det i lys av ulike måter å forstå økonomi i antropologiske studier. Jeg vil derfor ta for meg to antropologer som har et delvis motstridende syn på hvordan man skal bruke termen økonomi i studiet av samfunn forskjellig fra vårt eget. Dette gjør jeg gjennom en sammenligning og diskusjon av Paul Bohannan og Fredrik Barths teorier om økonomi, hvordan sfærer virker innen deres bestemte syn på økonomi, og hvordan de anvender sine teorier på konkrete empiriske tilfeller. Det er også nødvendig å nevne at en generell diskusjon omkring et substantivistisk og et formalistisk syn på studiet av økonomiske prinsipper kommer til å gå igjen gjennom denne oppgaven, siden disse representerer de to dominerende hovedretningene innen økonomisk antropologi, manifistert gjennom henholdsvis Paul Bohannan og Fredrik Barth.

Hoveddel:

Paul Bohannans argumenterer i sin artikkel: "The Impact of Money on an African Subsistence Economy" (1959) for at tiv folket i Nigeria har fått en fundamentalt annen økonomisk institusjonalisering etter at det ble utsatt for påvirkning av det britiske kolonistyret gjennom handelskompanier på 1920-tallet. Han viser dette ved en gjennomgang av det han mener må ha vært den opprinnelige økonomiske strukturen, for så å vise hvordan strukturen har blittt endret gjennom denne eksterne påvirkningen. 

Bohannan mener at tivfolkets opprinnelige økonomi er strukturellt forskjellig fra hva man finner i et kapitalistisk markedssystem. Hovedskillet finner han gjennom å skille mellom det han kaller en multisentrisk økonomi og en unisentrisk økonomi. 

Den tradisjonelle økonomien hos tivfolket mener Bohannan er av multisentrisk karakter. Dette innebærer at et samfunns byttevarer faller innen to eller flere gjensidig ekskluderende sfærer med forskjellig institusjonalisering og moralske standarder. Han mener og å kunne se at det finnes institusjonaliserte måter i tivsamfunnet for konvertering av verdier fra en sfære til en annen. 

Disse sfærene og de mulighetene som finnes for konvertering vil jeg nå komme nærmere inn på.

Sfære nr. 1 Subsistenssfæren. Innen denne sfæren sirkulerer lokalt produserte husholdningsvarer: yams, korn, grønnsaker og krydder. Man finner også levende dyr, samt ulike typer redskaper og råmaterialer. Disse verdiene blir distribuert gjennom gavegivning og byttehandel.

Sfære nr. 2 Prestisjesfæren. Her finner man sirkulasjon av slaver, kveg, rituelle embeter, hvite stoffer, medisiner, magi og metallstenger. Bytting av disse varene fant sted under sermonier og ritualer. Et interessant trekk ved denne sfæren er at Bohannan ser hvordan økonomiske transaksjoner og kan finne sted under religiøse omstendigheter. Dette innebærer at han ikke ser på økonomi som noe som eksisterer i seg selv, men som inngår i en større helhet, og må sees i sammenheng med andre samfunnsintstitusjoner.

Sfære nr. 3 Slektskapssfæren. Her bytter man rettigheter i kvinner, dette skjer mellom to ættelinjer, altså bytteekteskap. Ættelinjen fungerer her utad som en korporasjon, hvor  hele ættelinjen har rettigheter i kvinnene de bruker som byttegjenstander. Slike bytter kan bli flere generasjoner forsinket, ettersom man anerkjenner at det er best om kvinnen som skal giftes bort godkjenner ekteskapet. Det er og mulig å gifte seg uten at ættelinjen må garantere for en kvinne i retur. Man har da ikke rettigheter i barna til sin kone, men man kan bytte til seg rettigher til barna fra konens ættelinje ved hjelp av metallstenger. Som vi ser åpner dette for en mulighet til å konvertere (i Bohannans termer) en gjenstand fra prestisjesfæren til slektskapssfæren. Dette begrepet, konvertering, har, som jeg nå skal vise, viktige implikasjoner for forståelsen av økonomiske sfærer slik Bohannan bruker begrepet.

Bohannan skiller mellom to typer av bytter med kvalitative forskjeller: "conveyance" og "conversion." "Conveyance" angår bytte innad i en sfære og er et moralsk nøytralt bytte.  "Conversion" angår bytte mellom sfærer, og skaper en moralsk reaksjon. Dette forutsetter en rangering av de ulike sfærene, hvor sfære 1 er lavest rangert og sfære 3 er høyest rangert. 

Gjennom å bytte til seg gjenstander fra en høyere sfære med gjenstander fra en lavere sfære, oppnår man prestisje. Man har et "sterkt hjerte" og "suksess i livet, i emiske termer. Bytter man den omvendte veien må man derimot prøve å rettferdiggjøre sin handling ved å si at man handlet for å støtte sin slekt.

Som vi har sett er det mulig å konvertere metallstenger fra prestisjesfæren til rettigheter i mennesker i slektskapssfæren. Gjennom å gjøre dette kan man investere sin velstand inn i en moralsk høyere sfære. 

Det er og muligheter for å bytte til seg metallstenger for subsistensvarer. Man har dermed en investeringskanal som går oppover i stadig høyere sfærer, og en måte å maksimere sine verdier på. 

Ved innføringen av en ren pengeøkonomi gjennom kolonialiseringen, mener Bohannan at dette systemet har brutt sammen. Penger har ført til at alle byttevarer kan verdsettes etter en bestemt skala, og at man dermed kan bytte ting vilkårlig mellom sfærene. Kolonialismen har dermed innført en unisentrisk kapitalistisk markedsøkonomi hos tivfolket, hvor alle gjenstander kan byttes mot hverandre.

Bohannan argumenterer for at tivfolket  fortsatt følger de gamle moralstandardene fra en multisentrisk økonomi, og at det dermed har oppstått en uoverenstemmelse mellom tivfolkets verdier og deres institusjoner. I tillegg har økt handel ført til økt sosial differensiering i tivsamfunnet, noe som står i uoverenstemmelse med tivfolkets verdsettelse av likhet.

Ut i fra dette materialet kan man klart se at Bohannan ser på økonomi som en  integrert del av samfunnet, som må sees ut i fra samfunnets institusjoner og moralske verdier. I møte med en annen type økonomi blir så disse institusjonene forandret, og man får et slags sammenbrudd i samfunnet.

Lignende argumentasjon finner man også i Lauriston Sharps artikkel "Steel axes for stone-age Australians, som og handler om sammenbruddet i en samfunnsstruktur. Man kan dermed sette Bohannan inn i en faghistorisk ramme. Han ser på samfunnet ut fra et strukturalistisk perspektiv, der alle samfunnsinstitusjoner er tett integrerte, og må sees i sammenheng med hverandre. Endringer på et område av samfunnet vil derfor ha effekt på samfunnet som helhet. På denne måten blir begrepet økonomiske sfærer gjort til en kvalitet ved prekapitalistiske samfunn, og nyttegjort som et nødvendig verktøy for å forklare institusjonaliserte skiller mellom et kapitalistisk markedssystem og en prekapitalistisk økonomi.

Man kan og se på Bohannan som representant for substantivismen. Et syn på økonomi som er tett sammenvevd med strukturalistisk tankegang, og hvis opprinnelse finnes hos Marcel Mauss og Karl Polyani. Som argumenterer for at man må se på økonomiske forhold i sin totale kontekst. Et økonomisk system blir dermed noe kulturspesifikt. Man må se på økonomi i forhold til hvilke innhold man kan tillegge denne termen i hvert enkelt samfunn, ved å sette det i sammenheng med et helhetlig system. I det som følger skal jeg presentere et delvis motstridende syn på studiet av økonomi, som tar utgangspunkt i et aktørperspektiv.

I Fredrik Barths artikkel  "Økonomiske sfærer i Darfur" tar Barth i likhet med Bohannan utgangspunkt i økonomiske sfærer for å forklare økonomi. Barth tar derimot til orde for et syn på sfærer som på mange områder skiller seg fra Bohannan. 

Barths analyse er basert på en prosessorientert transaksjonsmodell. Hvor han ser på hvordan enkeltaktører velger blant begrensede midler for å nå et bestemt mål. Gjennom dette ser man at det raskt blir mulig å sette Barth inn i et formalistisk perspektiv. Ved at han forutsetter en økonomisk rasjonalitet i enkeltmenneskers handlinger som et universelt kriterie.  

I likhet med tivfolket har også furfolket en multisentrisk økonomi. Flyten av varer og tjenester (et aspekt som Bohannan ikke inkluderer i sin analyse) følger mønstre som danner klart atskilte sfærer Men Barth finner ikke at man kan se på sfærer ut  fra en moralsk rangering. Barth mener at man i avgrensningen av sfærer må ta hensyn til sirkulasjonen av verdier i det økonomiske som helhet, og ikke, som Bohannan, bare bruke direkte konvertibilitet som kriterium.

Barth skiller ut to distinkte sfærer i Darfur:

1. Markedssfæren. Denne sfæren omfatter materielle gjenstander, anvender penger som medium, og er institusjonalisert i markedsplassen.

2. Arbeid, husbygging og ølsfæren. Hvor man bytter øl mot arbeid og får bygd et hus.

Grensene mellom disse sfærene er voktet av sosiale normer. Slik at konvertering mellom forksempel penger og øl blir moralsk fordømt. Men Barth mener likevel at dette ikke innebærer et hierarki siden man kan oppnå viss prestisjegjenstander, som sverd, i markedssfæren. 

Barth finner heller ikke konverteringskanaler, slik som hos Bohannan. Og mener videre at istedet for å se på økonomiske strukturer i forhold til hvorvidt ting lar seg bytte med hverandre, må man se på sirkulasjonsformer og verditransformasjoner i alle deres ulike former. Et viktig aspekt av dette blir å se på hvordan man og handler økonomisk gjennom tjenester, i form av arbeid.

Det viktigste for Barth synes å være å finne såkallte vekstsirkler i furøkonomien. Med dette menes det å finne måter å akkumulere verdier på gjennom å bruke de ressurser man råder over og de valg for kanalisering av disse ressursene som gir en høyest mulig avkastning. 

Entrepenøren synes å være et ideal i så måte. Entrepenøren er i følge Barth en mann\kvinne som 

klarer å utnytte store forskjeller i verdifastsettelsen av et visst gode innen to forskjellige sfærer.

I dette tilfellet er det "Tomatmannen" som klarer dette, gjennom å kjøpe hirse (i pengesfæren), bruke hirsen til ølbrygging, som så byttes mot arbeid (arbeid, hus, ølsfæren), for så å bruke denne arbeidskraften til tomatdyrking i stedet for husbygging. han får så en profitt gjennom å selge tomatene i markedssfæren.

"Tomatmannen" viser på denne måten nye veier å kanalisere aktiva innen sfærene, og endrer på denne måten premissene for økonomiske strategier hos landsbyfolket. 

I Barths artikkel finner man, som nevnt, en sterkt formalistisk tankegang, ettersom Barth tar utgangspunkt i at alle aktører har en økonomisk rasjonalitet, hvor man hele tiden prøver å forbinde midler og mål. Sfærebgrepet har nytte for Barth så vidt det kan forklare hvilke begrensninger de kan legge på valg av midler for å nå ulike mål.

Konklusjon:
Jeg har nå vist to ulike måter å bruke sfærebegrepet på gjennom å vise de innen en større kontekst av to delvis motstridende teorier om hvordan man skal studere økonomi i en antropologisk analyse.

Det finnes styrker og svakheter i begge disse synene. Bohannans strukturalistisk behandling av emnet kan gi et godt bilde av det systemet som setter både begrensninger og muligheter for de økonomiske valg man kan foreta innen et samfunn. I forhold til prosessteorien ligger dens fremste styrke kanskje i at den er bedre i stand til å se hvordan mennesker er avhengige av sosiale relasjoner i sine økonomiske handlinger, og ikke bare handler ut fra sitt eget forgodtfinnende. Dens svakhet ligger nok først og fremst i en manglende evne til å forklare endring. Hvordan kan det foreksempel ha seg at tivenes institusjoner forandrer seg, når Bohannen jo argumenterer for at de selv egentlig ikke vil ha noen endring?

Barths aktørorienterte prosessanalyse har sin styrke i at den prøver å forklare endringer i samfunnsinstitusjoner ut fra enkeltindividers handlingsvalg. Samtidig kan det virke veldig etnosentrisk å tillegge innbyggerne i Darfur en økonomisk rasjonalitet som egentlig er et produkt av en moderne markedsliberalisme.

Til slutt vil jeg bare tilføye at man jo heller ikke må overdramatisere forskjellene mellom Barth og Bohannan.Og at man kan finne elementer av både substantivisme og formalisme hos dem begge. F. eks. sier Bohannan at tivfolket handler nyttemaksimerende når de konverterer markedsvarer til metallstenger, og metallstenger til rettigheter i slektskapssfæren.      

